ปฏิบัติการฝนหลวงสลายฝุ่นละอองในอากาศ PM2.5 บริเวณกรุงเทพมหานครและปริมณฑลวันนี้ อยู่ในเกณฑ์ที่มีแนวโน้มในการพัฒนาตัวของเมฆได้ ทีมฝนหลวงสแตนบายพร้อมขึ้นบินทันทีที่สภาพอากาศเอื้อ
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงและการบินเกษตร มีการตรวจวัดสภาพอากาศเพื่อวางแผนการปฏิบัติการฝนหลวงสลายฝุ่นละอองในอากาศ PM2.5 บริเวณกรุงเทพมหานครและปริมณฑล ประจำวันนี้ (8 ก.พ. 62) ในส่วนของสถานีเรดาร์ฝนหลวงสัตหีบ จ.ชลบุรี มีผลการตรวจอากาศของมีความชื้นที่ระดับการเกิดเมฆ (ระดับการก่อเมฆ) 60% ความชื้นที่ระดับการพัฒนาตัวของเมฆ 47% และค่าดัชนีการยกตัวของอากาศ -0.9 ซึ่งอยู่ในเกณฑ์ที่มีแนวโน้มในการพัฒนาตัวของเมฆได้ ทั้งนี้เนื่องจากในช่วงเช้าวันนี้บริเวณพื้นที่กรุงเทพฯ และปริมณฑลมีคุณภาพอากาศอยู่ในเกณฑ์ดี หน่วยปฏิบัติการฝนหลวงเคลื่อนที่เร็วจังหวัดระยอง จึงขอติดตามคุณภาพอากาศในบริเวณดังกล่าว หากมีปริมาณค่าฝุ่นละอองที่เกินมาตรฐาน กรมฝนหลวงฯ จะพิจารณาวางแผนขึ้นบินปฏิบัติการอีกครั้ง         ขณะที่สถานีเรดาร์ฝนหลวงตาคลี จังหวัดนครสวรรค์ และสถานีเรดาร์โพธาราม จังหวัดราชบุรี สำรวจพบข้อมูลสภาพอากาศที่มีโอกาสในการพัฒนาตัวของเมฆได้ค่อนข้างยาก อย่างไรก็ตามยังคงติดตามสภาพอากาศอย่างต่อเนื่องในระหว่างวันต่อไป หากมีสภาพอากาศที่เหมาะสม หน่วยปฏิบัติการฝนหลวงเคลื่อนที่เร็วจังหวัดนครสวรรค์จะขึ้นบินปฏิบัติการเพื่อช่วยเหลือบริเวณพื้นที่จังหวัดนครสวรรค์และสระบุรี เนื่องจากพื้นที่ดังกล่าวยังได้รับผลกระทบจากปริมาณค่าฝุ่นละออง PM10 และ PM2.5 ที่ยังเกินค่ามาตรฐานอยู่อย่างต่อเนื่อง